《怀素上人草书歌（一本作王邕诗，今从统签另编）》
唐代·王zr

衡阳双峡插天峻，青壁巉巉万馀仞。此中灵秀众所知，

草书独有怀素奇。怀素身长五尺四，嚼汤诵咒吁可畏。

铜瓶锡杖倚闲庭，斑管秋毫多逸意。或粉壁，或彩笺，

蒲葵绢素何相鲜。忽作风驰如电掣，更点飞花兼散雪。

寒猿饮水撼枯藤，壮士拔山伸劲铁。

君不见张芝昔日称独贤，君不见近日张旭为老颠。

二公绝艺人所惜，怀素传之得真迹。峥嵘蹙出海上山，

突兀状成湖畔石。一纵又一横，一欹又一倾。

临江不羡飞帆势，下笔长为骤雨声。我牧此州喜相识，

又见草书多慧力。怀素怀素不可得，开卷临池转相忆。